**POROČILO O IZMENJAVI V MAYNOOTHU V PRVEM SEMESTRU 2017/18**

Z izmenjavo sem bila zelo zadovoljna, predvsem zaradi visoke kvalitete študija in dobrega vzdušja na univerzi gostiteljici. Imela sem redna predavanja v angleščini z ostalimi irskimi ter Erasmus študenti, kar mi je omogočilo, da sem se lažje vključila v svoje okolje.

Kakovost študija je po mojem mnenju neprimerljivo boljša kot pri nas; predavanja so kratka, veliko je samostojnega dela in dela v skupinah. Od študentov se pričakuje velika mera samoinciativnosti; čeprav se štejem za nekoga, ki ima dokaj dobre delovne navade, sta bila tako tempo študija kot tudi količina gradiva zame izziv. Profesorji in asistenti so sicer vedno na voljo, če imaš kakšna vprašanja; navodila so bila vedno podana jasno in vsaka ocenjena seminarska naloga je bila opremljena s komentarji in kriterijem za ocenjevanje.

Življenjski stroški so precej višji kot v Sloveniji; povprečna najemnina znaša od 400 do 550 evrov na mesec (za sobo). Sobe v študentskem domu so še dražje in težko jih je dobiti, zato večina Erasmus in tudi kar nekaj irskih študentov biva pri zasebnikih. Supermarketov je v mestu dovolj (Lidl, SuperValu, Dunnes, Tesco), za hrano pa sem dala okoli 200 evrov na mesec. Restavracije so tako drage, da se jesti zunaj absolutno ne splača; prav tako so drage kavarne, kjer za kapučino odšteješ 3 evre, ponekod še malo več.

Spoznavne dejavnosti za študente so bile dobro organizirane in tudi med semestrom je bilo na sporedu dovolj tematskih zabav, glasbenih prireditev in podobno. Krožkov je na univerzi več kot sto, članarina pa je običajno le simbolična. V mestu sta dva nočna kluba in trije pubi, kjer so večkrat na sporedu kvizi, koncerti in tako dalje (vrček piva stane okrog 5 evrov). Sicer je Dublin le 20 kilometrov stran in ga z lokalnim avtobusom dosežeš v dobri uri, z vlakom pa v 40 minutah, kar je zelo pripravno za dnevne izlete. Prometne povezave so dobre, med drugim te »airport hopper« iz središča mesta zapelje prav do Dublinskega letališča (karte lahko kupiš prek spleta in stanejo kakšnih 9 evrov).

Univerzo v Maynoothu bi priporočila študentom, ki se ne bojijo izzivov ter so pripravljeni veliko časa in truda nameniti študijskim obveznostim.